Andreas Rasch-Christensen

Andreas Rasch-Christensen (født 2. juni 1971 i Kolding) er forsknings- og udviklingschef ved professionshøjskolen VIA University College. Han er uddannet cand.mag. i historie og samfundsfag ved Aarhus Universitet og har en ph.d. fra DPU, Aarhus Universitet.

Andreas Rasch-Christensen optræder hyppigt som ekspert inden for dagtilbud, folkeskolen, folkeskolereformen og læreruddannelsen. Han sidder i en række ministerielle råd og udvalg om samme emner.

Uddannelse og karriere 
Andreas Rasch-Christensen er uddannet cand. mag. i historie og samfundsfag (1998) fra Aarhus Universitet og opnåede i 2010 ph.d.-graden fra DPU, Aarhus Universitet.
Fra 1998-2007 var han lektor på læreruddannelsen i Skive (nu en del af professionshøjskolen VIA University College). I 2007 blev han uddannelseschef og i 2010 forsknings- og udviklingschef i VIA Pædagogik & Samfund, hovedområdet for de pædagogiske og socialfaglige uddannelser og forskningsområder.

Andreas Rasch-Christensen er født i Kolding og opvokset i Haderslev. Han bor i dag Aarhus med sin kone og to børn.

Formidling 
Andreas Rasch-Christensen optræder hyppigt i medierne og som oplægsholder om dagtilbud, folkeskolen og læreruddannelsen. Han er forfatter til en række videnskabelige artikler, kronikker i aviser og bidrag til bøger. Hans forskning har de senere år rettet sig mod folkeskolen, herunder forskning i inklusion, læreplaner, didaktik og skoleledelse. Aktuelt sidder han i den videnskabelige styregruppe for følgeforskning i den danske skolereform.

Rasch-Christensen deltager i en række ministerielle råd og udvalgt. Aktuelt er han formand for den mastergruppe, der skal udarbejde anbefalinger til en styrket læreplan for 0-6 års-området. Derudover er han medlem af det nationale ph.d.-råd for uddannelsesforskning samt koordinationsforum for uddannelsesforskning i regi af Uddannelsesministeriet.

Ved siden af sin forskning er Rasch-Christensen passioneret tilhænger af fodbold, som han har skrevet kronikker, blogindlæg og en bog om.

Kritik 
Andreas Rasch-Christensen er anmeldt til Nævnet for Videnskabelig Uredelighed i en sag, der omfatter anklager om citatfusk, fabrikation af data, plagiat og misrepræsentation af andres forskning. Andreas Rasch-Christensen og ni andre anklagede forskere blev i marts 2019 frifundet for alle anklager.

Andreas Rasch-Christensen har været anmeldt for og erkendt vidtgående plagiat i forbindelse med udgivelsen af en bog om fodboldstjernen Luis Suárez. Sagen fik ingen følger for Andreas Rasch-Christensens stilling som forskningschef ved VIA University College, fordi han, ifølge institutionens rektor, Harald Mikkelsen, kun havde plagieret i sin fritid.

Eksterne henvisninger 

 Forskningsprofil på UC Viden
 http://politiken.dk/debat/kroniken/premium/ECE2211359/skolereformens-succes-staar-og-falder-med-lederne/
 http://www.b.dk/nationalt/har-reformen-forbedret-folkeskolen
 https://www.information.dk/debat/2005/01/professionsrettet-laereruddannelse.
 https://politiken.dk/indland/uddannelse/ECE3300810/feedback-studerende-afleverer-opskrifter-og-batmancitater/
 http://politiken.dk/indland/uddannelse/ECE3300616/kommende-paedagoger-har-faa-timer/
 http://hansreitzel.dk/P%C3%A6dagogik/Folkeskolen-efter-reformen/9788741260273
 http://www.kristeligt-dagblad.dk/mennesker/2014-06-17/fodboldfanatiker-og-forsker-i-folkeskolerne
 http://www.uvm.dk/Aktuelt/~/UVM-DK/Content/News/Udd/Dagtilbud/2016/Mar/160307-Mastergruppe-skal-give-forslag-til-styrkede-laereplaner 
 http://ufm.dk/uddannelse-og-institutioner/rad-naevn-og-udvalg/ph-d-radet
 https://www.berlingske.dk/samfund/ti-forskere-frikendt-for-videnskabelig-uredelighed

Forskere fra Danmark